Huolimatta siitä, että Tšernobylin onnettomuus oli erittäin vakava, ei onnettomuus aiheuttanut Suomessa terveysvaikutuksia. Tšernobylin laskeumasta johtuva suurin mitattu annosnopeus oli viisi mikrosievertiä tunnissa. Se on 30–50 kertaa suurempi kuin normaali luonnon taustasäteilynopeus. Se ei kuitenkaan ollut niin suuri, että ihmisten suojaustoimenpiteet olisivat olleet tarpeen. Suojaustoimenpiteisiin pitää ryhtyä, jos säteilytaso ylittää 100 mikrosievertiä tunnissa.
Elintarviketuotannon suojaustoimet aloitettiin Suomessakin välittömästi, jotta lyhytikäiset radioaktiiviset aineet eivät siirtyisi ihmiseen elintarvikkeiden kautta.
Tšernobyl-laskeuma lisää nykyäänkin suomalaisten säteilyannosta, mutta määrä on hyvin pieni, alle sadasosa vuosittaisesta keskimääräisestä 5,9 millisievertin annoksestamme. STUKin, Syöpärekisterin ja Terveyden ja hyvinvoinnin laitoksen (THL) vuonna 2013 ilmestyneen tutkimuksen mukaan Tšernobylin ydinvoimalaitosonnettomuuden aiheuttama laskeuma ei ole havaittavasti lisännyt syöpien määrää Suomessa.
Lisätietoa:
Tšernobylin ydinvoimalaitosonnettomuuden vaikutukset ihmisiin
Tšernobyl-laskeuma Suomessa kunnittain
Chernobyl fallout and cancer incidence in Finland 1988–2007 (julkari.fi)